## ПОКРАЈИНСКИ СЕКРЕТАРИЈАТ ЗА ОБРАЗОВАЊЕ, ПРОПИСЕ, УПРАВУ

## И НАЦИОНАЛНЕ МАЊИНЕ – НАЦИОНАЛНЕ ЗАЈЕДНИЦЕ

# **ИНФОРМАЦИЈА**

**О УПИСУ УЧЕНИКА У ПРВИ РАЗРЕД СРЕДЊИХ ШКОЛА**

**НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ**

**У ШКОЛСКОЈ 2018/2019. ГОДИНИ**

Нови Сад, децембар 2018. године

**УВОД**

Циљ ове информације јесте да прикаже реализацију уписа ученика у први разред средњих школа на територији Аутономне покрајине Војводине (у даљем тексту: АП Војводина) у школској 2018/2019. години, односно да прикаже упис ученика у први разред средњег образовања и васпитања у АП Војводини.

Информација је израђена на основу: података које је Покрајински секретаријат за образовање, прописе, управу и националне мањине – националне заједнице (у даљем тексту: Секретаријат) прикупио од основних и средњих школа на територији АП Војводине; Одлуке о броју места за упис ученика у први разред средњих школа на територији АП Војводине у школској 2018/2019. години; Одлуке Министарства просвете, науке и технолошког развоја Републике Србије о упису ученика у средње школе за школску 2018/2019. годину; Конкурса за упис ученика у први разред средње школе у Републици Србији за школску 2018/2019. годину, за школе чији је оснивач Република Србија, аутономна покрајина или јединица локалне самоуправе (у даљем тексту: Конкурс).

Сагласно члану 32. тачка 4. и члану 35. став 1. Покрајинске скупштинске одлуке о Покрајинској влади („Службени лист АПВ”, број 37/2014), а у вези с чланом 34. став 1. тачка 3. Закона о утврђивању надлежности АП Војводине („Службени гласник РС”, број 99/2009 – Одлука УСРС – 67/2012), Покрајинска влада донела је Одлуку о броју места за упис ученика у први разред средњих школа на територији АП Војводине у школској 2018/2019. години.

Утврђивање броја места за упис ученика у средње школе врши се као поверен посао и Министарство просвете, науке и технолошког развоја Републике Србије објавило је јединствени конкурс за упис ученика у први разред средњих школа у школској 2018/2019. години.

Поступак утврђивања броја ученика за упис у први разред средњих школа, за школску 2018/2019. годину, Секретаријат је започео у децембру 2017. године, на основу захтева школа и мишљења локалних самоуправа.

У поступку утврђивања предлога одлуке, Секретаријат је тражио од јединица локалне самоуправе да се – ради усклађивања потреба својих средина са уписном политиком на нивоу АП Војводине – консултују са средњим школама на својој територији и размотре број ученика осмог разреда, реализацију прошлогодишњег плана уписа ученика у први разред средњих школа, потребе средине за одређеним занимањима, те да предложе план уписа ученика у први разред средњих школа за школску 2018/2019. годину, као и да предложе евентуалне измене у погледу увођења нових подручја рада и образовних профила.

Током априла 2018. године, Секретаријат је израдио предлог одлуке и упутио га на разматрање и усвајање Покрајинској влади, која је 13. јуна 2018. године донела Одлуку о броју места за упис ученика у први разред средњих школа на територији АП Војводине у школској 2018/2019. години.

Поменутом одлуком, у средњим школама на територији АП Војводине предвиђен је упис **19.868** **редовних ученика** (**14.030** места у **74 стручне школе –** 4.110 места за трогодишње образовање и 9.920 места за четворогодишње образовање; **3.782** места у **23 гиманзије** – у специјализованим гимназијама за обдарене ученике филолошке струке ‒ 192, а за обдарене ученике математичке струке и ученике с посебним способностима за рачунарство и информатику ‒ 440 места; **426** места у **10 уметничких школа**; **1.630** места у **14 мешовитих школа** – у средњем стручном образовању предвиђено је 780 места – 360 за трогодишње образовање и 420 за четворогодишње образовање, док је за гимназијско образовање предвиђено 850 места).

Посебно је планирано **616** места за упис ученика у **10 средњих школа за образовање ученика са сметњама у развоју**.

Одлука Покрајинске владе послата је надлежном министарству ради добијања сагласности.

Одлука министра просвете, науке и технолошког развоја о упису ученика у средњу школу за школску 2018/2019. годину, објављена је заједно с Конкурсом у мају 2018. године у специјалном броју Просветног прегледа, који је био доступан основним и средњим школама.

Одлуком министра просвете, науке и технолошког развоја Републике Србије о упису ученика у средње школе за школску 2018/2019. годину, утврђен је број места за упис ученика у први разред средњих школа на територији Републике Србије по школама, подручјима рада, образовним профилима, трајању образовања и по наставним језицима.

Одлуком министра просвете, науке и технолошког развоја Републике Србије посебно је регулисан упис кандидата који су седми или осми разред основне школе завршили у иностранству, као и начин вредновања општег успеха за кандидате који су шести разред основне школе завршили у иностранству.

Услови за упис, поступак избора кандидата, као и начин спровођења Конкурса били су саставни делови поменуте одлуке и објављени су у њему.

Конкурсом су дати услови за упис ученика, мерила и начин избора кандидата, календар уписа, посебни здравствени услови, потребна документа за упис ученика и преглед свих средњих школа у Републици Србији с планираним бројем места за упис ученика према подручју рада, трајању школовања и образовним профилима. Поред тога, посебно је назначен број места за упис ученика у школе које организују наставу на језицима националних мањина – националних заједница.

Ученици су полагали завршни испит који се састојао из три теста: теста из српског односно матерњег језика, теста из математике и комбинованог теста из природних и друштвених наука (биологија, географија, историја, физика и хемија).

Кандидати за упис у специјализоване школе, односно специјализована одељења гимназија и уметничке школе полагали су пријемни испит. Том приликом, проверавана су одређена знања стечена у претходном образовању, као и посебне способности кандидата, неопходне за одређену школу и одређени образовни профил.

Календаром уписа прописани су услови и термини пријављивања ученика за упис, теримини полагања пријемног и завршног испита, као и термини уписа ученика у први разред средње школе за школску 2018/2019. годину.

1. **УПИС УЧЕНИКА У ПРВИ РАЗРЕД СРЕДЊИХ ШКОЛА**

**ЗА ШКОЛСКУ 2018/2019. ГОДИНУ**

На територији АП Војводине Конкурсом је био предвиђен упис ученика у двадесет три гимназије (опште и специјализоване), седамдесет четири стручне школе, четрнаест мешовитих школа, десет уметничких школа и десет школа у којима се поред основног образовања за ученике са сметњама у развоју и инвалидитетом реализује и њихово средње образовање.

Због специфичности планирања уписа у школе за ученике са сметњама у развоју, ова информација бави се само анализом реализације уписа ученика у гимназије, стручне школе, мешовите и уметничке школе.

Конкурсом и његовим допунама, одобреноје **19.700** местa за упис ученика, односно 168 места мање него у Одлуци о броју места за упис у први разред средњих школа на територији АП Војводине у школској 2018/2019. години.

За упис **18.634 ученика** у први разред средњих школа на територији АП Војводине у школској 2018/2019. години, који су у школској 2017/2018. години завршили **осми разред**, планиранo je **19.700 места**, односно **5,72% више места за упис** од броја ученика осмог разреда.

У **121 средњој школи у АП Војводини (гимназије, стручне школе, мешовите и уметничке),** у први разред средњих школа у школској 2018/2019. години **уписано** је **укупно 17.511 ученика,** што је **273 ученикa више** него у претходној школској години или **1,58% више**. **Планирани упис остварен је са 88,89% (на планираних 19.700 места уписано је 17.511 ученика** –табела 1 у прилогу**).**

Структура реализације плана уписа – према дужини трајања образовања:

|  |  |  |  |  |  |  |
| --- | --- | --- | --- | --- | --- | --- |
| Дужина трајања образовања | ПЛАНИРАНО | | | УПИСАНО | | |
| Бр. одељ. | Бр. уч. | Од укупног броја планираних места | Бр. одељ. | Бр. уч. | Од укупног броја уписаних ученика |
| Три  године | 149 | 4.470 | 22,69% | 145 | 3.688 | 21,06% |
| Четири године | 523 | 15.230 | 77,31% | 518 | 13.823 | 78,94% |
| Укупно | 672 | 19.700 | 100,00% | 663 | 17.511 | 100,00% |

У поређењу с претходном годином, планирано је и уписано за око 1% више ученика за трогодишње образовање, а за исто толико мање ученика планирано је и уписано за четворогодишње образовање.

**Број ученика осмог разреда је за 591 ученика већи него претходне године, а у први разред средње школе се уписало 273 ученика више него претходне године. Од 18.634 ученика осмог разреда, јавне средње школе је уписало 17.511 ученика, односно 1.123 ученика мање.**

Настава на два језика у првом разреду средњег образовања и васпитања реализује се у 36 школа (од тога, у 31 школи – на српском и мађарском наставном језику, у две школе – на српском и словачком језику, у две школе – на српском и румунском језику и у једној школи – на српском и русинском наставном језику), а настава на једном наставном језику реализује се у 81 школи (од тога, у 79 школа – на српском језику и у две школе – на мађарском наставном језику). У три средње школе – поред наставе на српском и мађарском језику – реализује се настава и на хрватском језику, а у једној средњој школи – поред наставе на српском и мађарском језику – реализује се настава и на словачком језику.

План уписа ученика у први разред средњих школа у АП Војводини, у којима се настава одржава на **српском језику,** реализован је са **92%**, 0,5% више него претходне школске године. На планираних **17.216 места** у **587 одељења** уписано **je 15.853 ученика** у **579 одељења**. У односу на прошлу школску годину, планирано је **248 места више** или 1,46%, а укупан **број уписаних ученика већи је за 327 или 2,1%**. Просечан број ученика у одељењу јесте **27**. Од 16.453 ученика који су у школској 2017/2018. години наставу завршили на српском језику, 96,35% је наставило средње образовање (15.853 ученика). Наставу на српском језику у јавним средњим школама није уписало 600 ученика, или 3,65%.

У току 2017/2018. школске године, наставу на једном од **језика националних мањина – националних заједница – мађарском, словачком, румунском, русинском или хрватском** језику – похађало је **2.181 ученик осмог разреда (102 ученика мање него прошле школске године)**, од којих је **1.658** **ученика** (**76%**) **наставило да се школује на језику националне мањине – националне заједнице** у средњој школи у школској 2018/2019. години (за 1% већи обухват ученика него претходне године).

План уписа ученика у први разред средњих школа у АП Војводини, у којима се настава изводи на **мађарском језику,** реализован је са **67,61%**, што је за **5% мање** него претходне школске године, јер је на планираних **2.124 места** за **73** одељења уписано **1.436 ученика** у **72 одељења**. У поређењу с прошлом школском годином, планирано је **два** одељења и **54** места више, док је **број уписаних ученика мањи за 72**. Просечан број ученика у одељењу јесте **20**.

Број ученика основних школа који су у **завршном (осмом) разреду** у школској 2017/2018. години похађали наставу на мађарском језику јесте **1.639** (78 ученик мање него претходне школске године), од којих је **1.436 ученика** (**87,61%) наставило школовање на мађарском језику**, што представља исти обухват као и претходне школске године.

План уписа ученика у први разред средњих школа у АП Војводини, који наставу слушају на **словачком језику,** реализован је са **79,33%** (6,66% више), јер је на планираних **150 места** у пет одељења уписано **119 ученика**. На исти број планираних места као и претходне школске године, **број уписаних ученика** **већи је за десет**.

У основним школама, у школској 2017/2018. години, наставу на словачком језику похађало је **347 ученика** осмог разреда (3 ученика више него прошле школске године), од којих је **119 ученика** (**34,29%) наставило школовање на словачком језику (2,6% више ученика него претходне школске године наставило је школовање на словачком језику)**.

План уписа ученика у први разред средњих школа у АП Војводини, који похађају наставу на **румунском језику,** реализован је са **41,66**%, што је за **1,66% више** него претходне школске године, јер јена **60 места** уписано **25 ученика** или **један ученик више** него прошле школске године. Просечан број ученика у одељењу јесте **12**.

Уосновним школама, у школској 2017/2018. години, наставу на румунском језику похађао је **91 ученик** **осмог разреда** (26 ученика мање него претходне школске године), од којих је **25 ученика** (**27,47%) наставило школовање на румунском језику.** Изражено у процентима – **7% више** ученика него прошле школске године наставило је школовање на румунском језику.

План уписа ученика у први разред средњих школа у АП Војводини, који похађају наставу на **русинском језику,** реализован је са **36,67%**, што је за **20% мање** него претходне школске године, јер је на планираних **30 места** уписано **11 ученика**. У поређењу с прошлом школском годином, **број уписаних ученика мањи** је **за шест.**

Уосновним школама, у школској 2017/2018. години, наставу на русинском језику похађало је **74 ученика** **осмог разреда** (11 ученика више него претходне школске године), од којих је **11 ученика** (**14,86%) наставило школовање на русинском језику**, што је за **12,12% мањи обухват** ученика који су наставили школовање него прошле школске године.

Две године заредом повећава се број ученика који основно образовање похађају и завршавају на русинском језику, али се истовремено смањује број ученика који настављају средње образовање на овом мањинском језику.

План уписа ученика у први разред средњих школа у АП Војводини, у којима се настава похађа на **хрватском језику,** реализован је са **55,83%**, јер је на планираних **120 места** уписано **67 ученика**. Проценат реализације је за 34,17% мањи него претходне школске године, с обзиром на то што је број планираних места за упис већи за 60, док је број уписаних ученика већи за 13 у односу на претходну школску годину.

У основним школама, у школској 2017/2018. години, наставу на хрватском језику похађало је **30 ученика осмог разреда** (12 ученика мање него претходне школске године), **док се за средње образовање определило 67 ученика (223,33%);** дакле, и ученици који нису похађали основну школу на хрватском језику.

У табели је приказан **број ученика припадника** **националних мањина – националних заједница,** који су након основног образовања **наставили школовање на неком од језика националне мањине – националне заједнице** у школској 2018/2019. години.

|  |  |  |  |  |  |  |  |
| --- | --- | --- | --- | --- | --- | --- | --- |
| Наставни језик | Осми разред 2016/2017. | Наставили школовање на матерњем језику школске 2016/2017.(%) | | Трогодишње образовање | % од укупног броја уписаних ученика | Четворогодишње образовање | % од укупног броја уписаних |
| мађарски језик | 1.639 | 1.436 | 87,61% | 353 | 24,58% | 1.083 | 75,42% |
| словачки језик | 347 | 119 | 34,29% | 15 | 12,61 | 104 | 87,39% |
| румунски језик | 91 | 25 | 27,47% | … | … | 25 | 100% |
| русински језик | 74 | 11 | 14,86% | … | … | 11 | 100% |
| хрватски језик | 30 | 67 | 223,33% | ... |  | 67 | 100% |

Ове године, обухват ученика на мађарском наставном језику остао је исти, на русинском језику је смањен, док на словачком и румунском наставном језику наставља да расте број уписаних ученика. Средње образовање на хрватском језику и даље уписује више ученика од броја ученика који основно образовање стичу на овом наставном језику.

На мађарском наставном језику и у овој школској години за 1% повећан је број ученика уписаних за трогодишња занимања, а за исто толико мање ученика планирано је и уписано за четворогодишње образовање.

Следи графички приказ броја ученика који су након основног образовања на неком од језика националних мањина – националних заједница наставили школовање на том језику у школској 2018/2019. години.

У средњим школама на територији АП Војводине није организована настава на ромском језику – као језику националне заједнице.

У складу са Законом о средњој школи, ученици су обавезни да – приликом уписа у први разред – изаберу један од **изборних предмета** (*верска настава* или *предмет етичко-хуманистичког садржаја,* то јест *грађанско васпитање*).

Следећа табела представља преглед броја ученика на појединим наставним језицима, опредељених за сваки од изборних предмета.

|  |  |  |  |
| --- | --- | --- | --- |
| Наставни језик | Укупан број ученика у првом разреду | Број и проценат ученика опредељених за верску наставу | Број и проценат ученика опредељених за грађанско васпитање |
| српски | 15853 | 8263 – **52,12%** | 759 – **47,88%** |
| мађарски | 1436 | 878 – **61,14%** | 558 – **38,86%** |
| словачки | 119 | 39 – **32,77%** | 80 – **67,23%** |
| румунски | 25 | 15 – **60%** | 10 – **40%** |
| русински | 11 | 11 – **100%** | 0 – **0%** |
| хрватски | 67 | 41 – **61,19%** | 26 – **38,81%** |

Ове школске године, за разлику од претходне школске године, већи број ученика који наставу похађају на српском језику определио се за похађање верске наставе. На мађарском, румунском, русинском и хрватском језику још је већи проценат ученика опредељених за верску наставу. Ученици који наставу похађају на словачком језику и ове школске године су се у знатно већем проценту определили за изучавање предмета етичко-хуманистичког садржаја – грађанско васпитање, мада је број опредељених за верску наставу већи него претходних година.

**2.** **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ТРОГОДИШЊЕМ ТРАЈАЊУ

У АП Војводини, у **76 средњих школа,** уписани су ученици у први разред **трогодишњег образовања** за образовне профиле **11 подручја рада.**

**Упис** ученика у први разред **трогодишњег образовања** **реализован** је **са 82,5%**, јер је на **4.470 места** уписано **3.688 ученикa**, распоређених у **145 одељења**. Просечан број ученика у одељењу јесте 25. У односу на претходну школску годину, за трогодишње образовање планирано је **270 места више** (**6,43%)**, а уписано је **268 ученика** (**7,84%) више**.

План уписа ученика у школе на **српском наставном језику** остварен је са **85,13%,** јер је на планираних **3.900 места** уписано **3.320 ученика.** У поређењу с претходном школском годином, за 210 ученика (5,69%) повећан је број планираних места за упис, а за 276 или 9,07% повећан је број уписаних ученика.

У школама у којима се настава реализује на **мађарском језику**, упис је остварен са **65,37%**, будући да је на планираних **540 места** уписано **353 ученика.** Имајући у виду податке из претходне школске године, број планираних места већи је за 60 (12,5%), а број уписаних ученика мањи је за 4 (1,12%).

И ове школске године планиран је упис ученика за трогодишње образовање на **словачком наставном језику**. На планираних **30 места** уписано је **15 ученика**, што значи да је упис остварен са **50%**.

Подаци о упису **по подручјима рада**, за **трогодишње** **образовање** У АП Војводини (Напомена: поред броја ученика на језицима националних мањина, великим почетним словом је означен језик националне мањине; М-мађарски језик, С-словачки, РМ-румунски, РС-русински, Х-хрватски):

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | На језику националне  мањине | укупно | српски | На језику националне  мањине | укупно | Реализација уписа |
| Пољопривреда, производња и  прерада хране | 630 | 60М | 690 | 499 | 42М | 541 | 78,41% |
| Шумарство и  обрада дрвета | 90 | ... | 90 | 77 | ... | 77 | 85,55% |
| Машинство и  обрада метала | 840 | 150М | 990 | 721 | 122М | 843 | 85,15% |
| Електротех-  ника | 270 | 30М | 300 | 182 | 8М | 190 | 63,33% |
| Текстилство и  кожарство | 120 | ... | 120 | 108 | ... | 108 | 90% |
| Геодезија и  грађевинарство | 60 | 90М | 150 | 53 | 46М | 99 | 66% |
| Саобраћај | 390 | 30М | 420 | 393 | 25М | 418 | 99,5% |
| Трговина, угоститељство и туризам | 1.050 | 150М+30С | 1.230 | 884 | 83М+15С | 982 | 79,84% |
| Личне услуге | 330 | ... | 330 | 285 | ... | 285 | 86,36% |
| Здравство и  социјална заштита | 60 | 30М | 90 | 59 | 27М | 86 | 95,55% |
| Геологија, рударство и металургија | 30 | ... | 30 | 31 | ... | 31 | 103,33% |
| Хемија, неметали и графичарство | 30 | ... | 30 | 28 | ... | 28 | 93,33% |
| Укупно | 3.900 | 570 | 4.470 | 3.320 | 368 | 3.688 | 82,5% |

У поређењу с претходном годином, планирано је и уписано више ученика у подручјима рада пољопривреда и подручју рада текстилство, док је смањен број планираних места у личним услугама. У електротехници је планирано више места за упис, али није уписано више ученика него у претходној години.

3. **УПИС УЧЕНИКА У ПРВИ РАЗРЕД СРЕДЊИХ ШКОЛА У**

## ЧЕТВОРОГОДИШЊЕМ ТРАЈАЊУ

На територији АП Војводине, у **121 средњој школи,** уписани су ученици у први разред за образовне профиле с четворогодишњим трајањем у гимназије, стручне школе, мешовите и уметничке школе. Планирани су образовни профили **тринаест** **подручја рада**.

Ученицима је дата могућност да наставу похађају на **српском језику** или на **мађарском**, **словачком**, **румунском**, **русинском** и **хрватском** **језику**.

**Упис** ученика у средње школе за **четворогодишње школовање** **реализован** је са **90,76%**, јер је на планираних **15.230 места** уписано **13.823 ученика**, распоређених у **518 одељења**. Просечан број ученика у одељењу јесте **27**.

У односу на претходну школску годину, за упис је планирано **92 места више**, а **број** **уписаних ученика** **већи** је **за** **пет. Проценат реализације** плана уписа ученика бољи је за скоро 1% у поређењу с претходном годином.

План уписа ученика у школама на **српском језику** остварен је са **94%**, јер је на планираних **13.316 места** уписано **12.533 ученика**. **Реализација уписа** је иста као и прошле школске године, будући да је **број** планираних **места већи за 38**, а **број** уписаних **ученика већи за 51**.

У школама у којима се настава изводи на **мађарском језику** упис је остварен са **68,37%**, јер је на планираних **1.584 места** уписан **1.083 ученика**. Реализација уписа мања је за 4% него прошле школске године, јер је на готово исти број планираних места уписано 68 ученика мање.

У школама у којима се настава изводи на **словачком језику** упис је остварен са **86,67%,** што је за **11,6% више** него прошле школске године, јер је на планираних **120 места** (као и претходне године) уписано **104 ученика** (14 ученика више него претходне школске године).

У школама у којима се настава изводи на **румунском језику** упис је остварен са **41,67%**, јер је на планираних **60 места** уписано **25 ученика (**један ученик више него прошле школске године**)**.

У школи у којој се настава изводи на **русинском језику** упис је остварен са **36,67%**, јер је на планираних **30 места** уписано **11 ученика**. Имајући у виду претходну школску годину, уписано је **шест ученика мање**.

У школи у којој се настава изводи на **хрватском језику** упис је остварен са **55,83%**, јер је на планираних **120 места** уписано **67 ученика** (на 60 више планираних места, уписано је 13 ученика више него прошле школске године).

У поређењу с прошлом школском годином, реализација уписа ученика на словачком наставном језику јесте боља, односно већа, на српском и румунском језику је остала иста, док је реализација уписа била слабија када су у питању мађарски, русински и хрватски језик.

Подаци о упису ученика, по подручјима рада, у **четворогодишњем** образовању У АП Војводини.

|  |  |  |  |  |  |  |  |
| --- | --- | --- | --- | --- | --- | --- | --- |
| Подручје рада | ПЛАНИРАНО | | | УПИСАНО | | | |
| српски | На језику националне  мањине | укупно | српски | На језику националне  мањине | укупно | Реализација уписа |
| Гимназија | 3.804 | 418М+90С+30РМ+30РС+30Х | 4.402 | 3.528 | 278М+75С+15РМ+11РС+13Х | 3.920 | 89,05% |
| Електротехника | 1.650 | 240М | 1.890 | 1.581 | 184М | 1.765 | 93,39% |
| Економија, право и администрација | 1.650 | 150М+  30РМ | 1.830 | 1.585 | 106М+  10РМ | 1.701 | 92,95% |
| Здравство и социјална заштита | 1.020 | 210М+30С+30Х | 1.290 | 1.039 | 165М+29С+14Х | 1.247 | 96,67% |
| Пољопривреда, производња и прерада хране | 1.050 | 210М | 1.260 | 854 | 96М | 950 | 75,39% |
| Машинство и обрада метала | 930 | 150М | 1.080 | 935 | 105М | 1.040 | 96,29% |
| Хемија, неметали и графичарство | 840 | 30М+30Х | 900 | 778 | 7М+28Х | 813 | 90,33% |
| Саобраћај | 690 | 30М | 720 | 680 | 31М | 711 | 98,75% |
| Трговина, угоститељство и туризам | 570 | 30М | 600 | 555 | 30М | 585 | 97,5% |
| Култура, уметност и јавно  информисање | 392 | 56М | 448 | 354 | 36М | 390 | 87,05% |
| Геодезија и грађевинарство | 360 | 30М+30Х | 420 | 346 | 23М+12Х | 381 | 90,71% |
| Шумарство и обрада дрвета | 180 | ... | 180 | 158 | ... | 158 | 87,78% |
| Текстилство и кожарство | 180 | 30М | 210 | 140 | 22М | 162 | 77,14% |
| Укупно | 13.316 | 1.914 | 15.230 | 12.533 | 1.290 | 13.823 | 90,76% |

Као и претходних година, највише места за упис предвиђено је за гимназијско образовање – 4.402 места или 28,90% од укупног броја планираних места за четворогодишње образовање. У стручним и мешовитим школама, највише места планирано је за подручје рада електротехника – 1.890 места и за подручје рада економија, право и администрација – 1.860 места. Следе: здравство и социјална заштита (1.290 места), пољопривреда (1.260 места) и машинство и обрада метала (1.080 места).

Највише планираних места у односу на упис ученика је у подручјима рада пољопривреда, производња и прерада хране (реализација уписа – 75,39%) и текстилство и кожарство (реализација уписа – 77,14%), док је највећи број слободних места остао у пољопривреди, економији и електротехници.

**\* \* \***

**Разлика у броју уписаних ученика** у први разред средњих школа за школску 2017/2018. и 2018/2019. годину дата је у следећој табели.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Наставни језик | **Шк. 2017/2018. год.** | | | **Шк. 2018/2019. год.** | | | **Разлика** | | |
| три год. | четири год. | укупно | три год. | четири год. | укупно | три год. | четири год. | укупно |
| српски језик | 3.044 | 12.482 | 15.526 | 3.320 | 12.533 | 15.853 | +276 | +51 | +327 |
| мађарски језик | 357 | 1.151 | 1.508 | 353 | 1.083 | 1.436 | -4 | -68 | -72 |
| словачки језик | 19 | 90 | 109 | 15 | 104 | 119 | -4 | +14 | +10 |
| румунски језик |  | 24 | 24 |  | 25 | 25 |  | +1 | +1 |
| русински језик |  | 17 | 17 |  | 11 | 11 |  | -6 | -6 |
| хрватски језик |  | 54 | 54 |  | 67 | 67 |  | +13 | +13 |
| укупно: | 3.420 | 13.818 | 17.238 | 3.688 | 13.823 | 17.511 | +268 | +5 | +273 |

**\* \* \***

На основу прегледа броја ученика уписаних у први разред средње школе у протеклих **пет година**, према наставним језицима и школским годинама, стање је следеће.

|  |  |  |  |  |  |
| --- | --- | --- | --- | --- | --- |
| Наставни језик | **Шк. 2014/2015. год.** | **Шк. 2015/2016. год.** | **Шк. 2016/2017. год.** | **Шк. 2017/2018. год.** | **Шк. 2018/2019. год.** |
| укупно | укупно | укупно | укупно | укупно |
| српски језик | 14.982 | 15.549 | 15.918 | 15.526 | 15.853 |
| мађарски језик | 1.544 | 1.582 | 1.497 | 1.508 | 1.436 |
| словачки језик | 103 | 106 | 92 | 109 | 119 |
| румунски језик | 57 | 54 | 37 | 24 | 25 |
| русински језик | 13 | 22 | 14 | 17 | 11 |
| хрватски језик | 34 | 34 | 50 | 54 | 67 |
| укупно | 16.733 | 17.347 | 17.608 | 17.238 | 17.511 |

Број уписаних ученика је за 1,59% већи него школске 2017/2018. године.

Кретање броја ученика у петогодишњем периоду, према језику образовно-васпитног рада, приказују следећи графикони:

**4. ДУАЛНО ОБРАЗОВАЊЕ У СРЕДЊИМ ШКОЛАМА НА**

**ТЕРИТОРИЈИ АП ВОЈВОДИНЕ**

**Дуално образовање** јесте модел реализације наставе у систему средњег стручног образовања и васпитања, где се путем теоријске наставе и вежби у школи, као и учењем на раду код послодавца, стичу компетенције у складу са стандардом квалификације и планом и програмом наставе и учења.

За школску 2018/19. годину планирано је укупно 915 места, од тога 825 – за трогодишње образовне профиле и 90 – за четворогодишње, у следећим подручјима рада и образовним профилима: машинство и обрада метала (бравар-заваривач, индустријски механичар, оператер машинске обраде, техничар за компјутерско управљање *CNC* машинама [*computerized numerical control machine*]); електротехника (електричар, електротехничар за обновљиве изворе енергије, техничар мехатронике); пољопривреда, производња и прерада хране (пекар, месар, цвећар-вртлар); угоститељство (кувар, конобар, посластичар, трговац); текстилство (модни кројач), шумарство и обрада дрвета (оператер за израду намештаја), геологија, рударство и металургија (руковалац постројењима за добијање нафте и гаса), техничар за дигиталну графику и интернет обликовање (хемија, неметали и графичарство).

Образовање по дуалном принципу у школској 2018/2019. години планирано је и уписано у 25 средњих школа, за 18 образовних профила из осам подручја рада (четири четворогодишња образовна профила и 14 трогодишњих образовних профила).

У поређењу с прошлом школском годином, планирано је 405 места за упис мање, па је и уписано 284 ученика мање. Наиме, за планирање уписа су одабрани образовни профили, школе и одељења у којима ће се максимално примењивати принципи дуалног образовања.

Уписано је укупно 727 ученика у 29 одељења, тако да је упис реализован са 80%.

За дуалне образовне профиле **у трогодишњем трајању** планирано је 825 места у 27 одељења, од којих је 21 одељење (645 места) планирано за наставу на српском језику, а шест одељења (180 места) за наставу на мађарском језику.

Уписано је укупно 637 ученика у 26 одељења – 511 ученика у 20 одељења на српском и 126 ученика у шест одељења на мађарском језику.

Дуално образовање **у четворогодишњем трајању** планирано је за четири образовна профила: техничар за компјутерско управљање *CNC* машинама (*computerized numerical control machine*), техничар мехатронике, електротехничар за обновљиве изворе енергије, техничар за дигиталну графику и интернет обликовање.

Уписано је укупно 90 ученика у четири планирана одељења, где се настава реализује само на српском језику.

**Закон о дуалном образовању**, који је Скупштина Републике Србије усвојила 11. новембра 2017. године, почеће да се примењује од школске 2019/2020. године.

Овим законом уређују се садржај и начин остваривања дуалног образовања, узајамна права и обавезе ученика, родитеља, школе и послодаваца, материјално и финансијско обезбеђење ученика, као и друга питања значајна за дуално образовање.

Циљ је прилагођавање средњег стручног образовања потребама привреде, смањивање стопе незапослености младих и јачање конкурентности привреде Србије – на регионалном и на глобалном нивоу.

**5. УПИС УЧЕНИКА У ПРВИ РАЗРЕД ПРИВАТНИХ СРЕДЊИХ ШКОЛА НА**

**ТЕРИТОРИЈИ АП ВОЈВОДИНЕ**

На територији АП Војводине постоје двадесет три приватне средње школе за које је Секретаријат утврдио да испуњавају услове у погледу простора, опреме, наставних средстава и потребног броја наставника за почетак рада и за обављање делатности средњег образовања и васпитања.

Податке о уписаним ученицима у школској 2018/2019. години доставило је петнаест школа. Према достављеним подацима, у први разред уписано је 347 редовних ученика (37 ученика више него претходне школске године), што је 1,98% од укупног броја ученика првог разреда средњег образовања (0,19% више него претходне школске године). Највише ученика у школској 2018/2019. години је уписано за гимназијско образовање – 161, од којих је 60 ученика на смеру за обдарене ученике у рачунарству и информатици. Када је у питању упис ученика по одређеним подручјима рада, стање је следеће: здравство и социјална заштита – 116 ученика, грађевинарство – 30, економија – 25, електротехника – 11, машинство – два и личне услуге – два ученика. У први разред приватних средњих школа уписују се и ванредни ученици старији од 17 година, као и ученици који су започели па прекинули образовање у другим средњим школама.

Наведена квота није обухваћена Одлуком о броју места за упис ученика у први разред средњих школа на територији АП Војводине у школској 2018/2019. години, будући да Покрајинска влада утврђује само број места за упис ученика у први разред средњих школа чији је оснивач АП Војводина. Међутим, информација о могућностима и реализацији уписа ученика у приватне средње школе на територији АП Војводине може се сматрати значајном за Покрајинску владу.

**Закључци**

1. Планирани **број места** за упис ученика у први разред средњих школа у школској 2018/2019. години у АП Војводини **већи** је од броја ученика завршног разреда основних школа **за 5,72%** (у осмом разреду било је укупно 18.634 ученика, а планом уписа предвиђено је 19.700 места).
2. Број ученика осмог разреда је за 591 већи него претходне године. **Од 18.634 ученика осмог разреда, јавне средње школе уписало је 17.511 ученика, односно 1.123 (6%) ученика мање.**
3. Планирани упис ученика у први разред средње школе реализован је са **89,89% – на 19.700 места уписано је 17.511 ученика (273 ученика више него претходне године),** с тим што је **у трогодишњим школама** план уписа реализован са **82,5%,** а **у четворогодишњим** **школама –** са **90,76%.** У поређењу с претходном школском годином, **реализација плана уписа** ученика није се значајно мењала. Највећи број уписаних ученика јесте у гимназијама, те у следећим областима: електротехници и економији, а затим и у здравству, пољопривреди и машинству. Више је уписаних ученика за трогодишње образовање у пољопривреди и саобраћају.
4. У средњим школама у којима се настава изводи **на српском језику**, **упис** ученика **реализован** је са **92%**, дакле, за 0,5% више него претходне школске године, јер је на планираних 17.216 места у 587 одељења уписано 15.853 ученика у 579 одељења – уписано **327** (2,1%) **ученика** **више**.
5. У средњим школама у којима се настава изводи **на мађарском језику, упис** ученика **реализован** је са **67,61%**, што је за **5%** **мање** него претходне године, јер је на планираних 2.124 места у 73 одељење уписано 1.436 ученика у 72 одељења – уписано **72 ученика** **мање**.
6. У средњим школама у којима се настава изводи **на словачком језику,** **упис** је **реализован** са **79,33% или 6,66% више** него претходне године, јер је на планираних 150 места у пет одељења уписано 119 ученика у пет одељења – уписано **десет ученика** (9,17%) **више**.
7. У средњим школама у којима се настава изводи **на румунском језику упис** је **реализован** са **41,66% или 1,66% више** у односу на претходну годину, јер је на планираних 60 места уписано 25 ученика – уписан **један ученик** **више**.
8. У средњој школи у којој се настава изводи **на русинском језику,** **упис** је **реализован** са **36,67% или 20% мање** него претходне године, јер је на планираних 30 места уписано 11 ученика – уписано **шест ученика** (35,29%) **мање**.
9. У средњој школи у којој се настава изводи **на хрватском језику,** **упис** је **реализован** са **55,83%**, јер је на планираних 120 места уписано 67 ученика – уписано **13** (24,07%)  **ученика** **више**.
10. **Настава на два језика** реализује се у **36 средњих школа** (у 31 – на српском и мађарском језику, у две – на српском и словачком језику, у две – на српском и румунском језику и у једној – на српском и русинском језику), док се **настава на једном језику** реализује у **81 школи** (у 79 – на српском и у две – на мађарском језику). **У четири школе** **настава** се реализује **на три језика:** у три школе на српском, мађарском и хрватском језику и у једној школи на српском, мађарском и словачком језику.
11. У току 2017/2018. школске године, наставу на језицима националних мањина –националних заједница похађало је **2.181 ученик осмог разреда** (102 ученика мање него претходне школске године), од којих је **1.658 ученика** (**76%**) **наставило да се школује** на неком од језика националних мањина – националних заједница и у средњој школи у школској 2018/2019. години (54 ученика мање него претходне школске године).
12. За образовне профиле који се реализују по **дуалном принципу образовања**, за школску 2018/2019. годину планирано је укупно 915 места у 30 одељења, у 25 средњих школа, за 18 образовна профила из осам подручја рада (четири четворогодишња образовна профила и 14 трогодишњих), а уписано је 727 ученика – у 29 одељења, на српском и мађарском језику.
13. Од укупно **23 верификоване приватне средње школе на територији АП Војводине**, на основу достављених података од петнаест приватних средњих школа на територији АП Војводине, уписано је **347 редовних ученика** у седам подручја рада, што је 1,98% од укупног броја ученика првог разреда средњег образовања (37 ученика више него претходне године).

ПРЕДЛОГ

Покрајинска влада, на ......... седници, одржаној ......... 2019. године, размотрила је **ИНФОРМАЦИЈУ О УПИСУ УЧЕНИКА У ПРВИ РАЗРЕД СРЕДЊИХ ШКОЛА НА ТЕРИТОРИЈИ АУТОНОМНЕ ПОКРАЈИНЕ ВОЈВОДИНЕ У ШКОЛСКОЈ 2018/2019. ГОДИНИ** и д о н е л а је следеће

# З А К Љ У Ч К Е

1. Усваја се Информација о упису ученика у први разред средњих школа на територији Аутономне покрајине Војводине у школској 2018/2019. години.
2. Информацију о упису ученика у први разред средњих школа на територији АП Војводине у школској 2018/2019. години са ЗАКЉУЧЦИМА, доставити Oдбору за образовање и науку и Одбору за националну равноправност Скупштине Аутономне покрајине Војводине, ради разматрања, као и Покрајинском секретаријату за образовање, прописе, управу и националне мањине – националне заједнице.

## П Р И Л О З И